ഇരട്ട പെണ്കുട്ടികള് മരിച്ച അതേ ദിവസം ദമ്ബതികള്ക്ക് വീണ്ടും ഇരട്ട പെണ്കുട്ടികള് പിറന്നു വിശാഖപട്ടണം: രണ്ടു വര്ഷം മുമ്ബ് സെപ്റ്റംബര് 15 എന്ന ദിനം അപ്പല രാജുവും ഭാര്യ ഭാഗ്യലക്ഷ്മിയും ഓര്ക്കാനിഷ്ടപ്പെടാത്ത ദിവസമാണ്. എന്നാല്, രണ്ടു വര്ഷം കഴിഞ്ഞ് 2021ലെ അതേദിനം അവര് സന്തോഷത്തോടെ എന്നുമോര്ക്കും. ജീവിതനിറങ്ങളെല്ലാം മായ്ച്ച് 2019 സെപ്റ്റംബര് 15നാണ് അവരുടെ ഇരട്ട പെണ്കുട്ടികള് ഗോദാവരി നദിയിലുണ്ടായ ബോട്ടപകടത്തില് മുങ്ങിമരിക്കുന്നത്. കൃത്യം രണ്ടു വര്ഷം കഴിഞ്ഞ അതേദിനം അവര്ക്ക് മക്കള് പിറന്നു, അതും ഇരട്ട പെണ്കുഞ്ഞുങ്ങള്.വിശാഖപട്ടണത്തിലെ ഗ്ലാസ്നിര്മാണ സ്ഥാപനത്തിലെ ജോലിക്കാരനാണ് അപ്പല രാജു. അദ്ദേഹത്തിെന്റ അമ്മയോടൊപ്പമാണ് ദുരന്തദിവസം ഇരട്ടമക്കള് അയല്സംസ്ഥാനമായ തെലങ്കാനയിലെ രാമക്ഷേത്രത്തിലേക്ക് ബോട്ടില് പോയത്. അപകടത്തില് മക്കള്ക്കൊപ്പം അപ്പല രാജുവിെന്റ അമ്മയും മരിച്ചിരുന്നു. അതോടെ ജീവിതം തീവ്രദുഃഖത്തിേന്റതായി. തുടര്ന്നാണ് കഴിഞ്ഞവര്ഷം പട്ടണത്തിലെ വന്ധ്യതചികിത്സയുള്ള ആശുപത്രിയെ സമീപിച്ചത്. എന്നാല്, കോവിഡ് മഹാമാരി പ്രതികൂലമായി. പിന്നീടാണ് ഐ.വി.എഫ് ചികിത്സയിലൂടെ ഭാഗ്യലക്ഷ്മി ഗര്ഭം ധരിക്കുന്നത്. ഈ മാസം 15ന്, ബോട്ടപകടത്തില് മക്കള് മരിച്ച് രണ്ടു വര്ഷം തികഞ്ഞ അതേ ദിവസം ഭാഗ്യലക്ഷ്മി ഇരട്ട പെണ്കുഞ്ഞുങ്ങള്ക്കുതന്നെ ജന്മം നല്കി. 1.9, 1.6 കിലോഗ്രാം തൂക്കമുള്ള ഇരട്ടകള് സുഖമായിരിക്കുന്നു.